LV Eiropas Savienības Oficiālais Vēstnesis C 41/13

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2018/C 41/07)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“LENTILLE VERTE DU PUY”

ES Nr.: PDO-FR-0202-AM02 – 18.5.2017.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Comité de Défense et de Gestion de la Lentille verte du Puy AOC – Immeuble Interconsulaire, 16 boulevard Président Bertrand 43000 LE PUY-EN-VELAY FRANCE Tālr.: +(33) 471072133 E-pasts: contact@lalentillevertedupuy.com

Le Comité de Défense et de Gestion de la Lentille verte du Puy AOC veido uzņēmēji, kas saistīti ar ACVN “Lentille verte du puy” (ražotāji, savācēji un iepakotāji), un tai ir likumīgas intereses iesniegt pieteikumu.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☐ Saikne — ☒ Marķējums — ☒ Cits: ģeogrāfiskais apgabals, saikne, kontroles struktūru kontaktinformācija, valsts prasības

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Nodaļa “Produkta apraksts”

Ir iekļauts lēcu maksimālais mitruma saturs (16 %), kā arī norāde, ka “sakrokojušās un sadīgušas lēcas nedrīkst apzīmēt ar aizsargāto cilmes vietas nosaukumu “Lentille verte du Puy””. Tam ir savs pamats, jo šie elementi ļauj labāk definēt produktu atbilstīgi tām īpašībām, uz kurām ir balstīta tā atzīšana.

Vārdi “kas ļauj tās ātri izvārīt” ir svītroti no šā punkta un pārvietoti uz nodaļu “Elementi, kas pamato saistību ar ģeogrāfisko vidi”.

Tādējādi spēkā esošās specifikācijas “Produkta apraksta” nodaļas teksts “Ar nosaukumu “Lentille verte du Puy” apzīmē lēcas, kuru diametrs ir 3,25–5,75 mm, tās ir bāli zaļā krāsā ar tumšiem zilganzaļiem plankumiņiem, plānu miziņu un nemiltainu kodoliņu, kas ļauj tās ātri izvārīt.” ir aizstāts ar tekstu “Ar cilmes vietas nosaukumu “Lentille verte du Puy” apzīmē lēcas, kuru diametrs ir 3,25–5,75 mm, to maksimālais mitruma saturs ir 16 %, tās ir bāli zaļā krāsā ar tumšiem zilganzaļiem plankumiņiem, plānu miziņu un nemiltainu kodoliņu. Sakrokojušās un sadīgušas lēcas ar aizsargāto cilmes vietas nosaukumu “Lentille verte du Puy” apzīmēt nedrīkst.

Nodaļa par izcelsmes apliecinājumu

Nodaļa “Elementi, kas pierāda, ka produkta izcelsme ir ģeogrāfiskajā apgabalā” ir konsolidēta, un tajā iekļauti noteikumi par oficiālajiem pienākumiem, produkta izsekojamības reģistru kārtošanu un ražošanas nosacījumu ievērošanu, kā arī noteikumi par produkta kontroli:

— aprakstīts šādu dokumentu saturs un iesniegšanas kārtība: uzņēmēju identifikācijas dokumenti, paziņojumi par lēcu sēju, ražu un uzglabāšanu, kā arī paziņojumi, kas vajadzīgi ar cilmes vietas nosaukumu “Lentille verte du Puy” tirdzniecībai paredzēto lēcu atpazīšanai un pārraudzībai,

— uzskaitīta informācija, kas attiecīgajiem uzņēmējiem ir jānorāda par lēcu audzēšanu, žāvēšanu un krājumu uzskaiti atbilstīgi nodaļā “Ražošanas metodes apraksts” minētajiem ražošanas apstākļiem,

— noteikta produktu kontroles kārtība: analītisko un organoleptisko pārbaudi veic, izdarot mērījumus iepakotajās vai iepakošanai sagatavotajās lēcu partijās, lai analītiski pārbaudītu minimālo mitruma saturu, un veicot organoleptisku pārbaudi pēc redzes un ožas.

Šo noteikumu mērķis ir nodrošināt izsekojamību un ļaut kontrolēt, kā uzņēmēji ievēro specifikācijas noteikumus, kā arī kontrolēt produkta atbilstību specifikācijas prasībām.

Nodaļa “Ražošanas metodes apraksts”

Šķirne. Vārdi “pieder pie līnijas ar nosaukumu “Anicia”, kura cēlusies no varietātes Lens esculenta puyensis” ir aizstāti ar vārdiem “pieder pie šķirnes ar nosaukumu ‘Anicia’, kas izaudzēta no sugas Lens culinaris Med.”, lai atjaunotu precīzus sugas un šķirnes nosaukumus atbilstīgi oficiālajā sugu un šķirņu katalogā iekļautajiem nosaukumiem, nemainot lēcu “Lentille verte du Puy” ražošanā izmantoto šķirni. Pievienota arī informācija, ka lēcas izaudzētas no sertificētām sēklām vai no sēklām, kas iegūtas no ražotāja saimniecībā novāktas ražas. Šajā informācijā ņemti vērā uzņēmēju praktiski izmantotie agrotehniskie paņēmieni, un tā ļauj nodrošināt šķirnes tīrību.

Tādējādi teikums “Lēcām, ko var apzīmēt ar šo nosaukumu, ir jābūt iegūtām no sēklām, kas pieder pie līnijas ar nosaukumu “Anicia”, kura cēlusies no varietātes Lens esculenta puyensis.” spēkā esošajā specifikācijā aizstāts ar teikumu “Lēcas, ko var apzīmēt ar cilmes vietas nosaukumu “Lentille verte du Puy”, pieder pie šķirnes ar nosaukumu ‘Anicia’, kas izaudzēta no sugas Lens culinaris Med. Tās iegūst no sertificētām sēklām. Taču ražotāji var izmantot sēklas, kas iegūtas no pašu saimniecībā novāktas ražas.”

Augu seka. Teikums “Augu seka ir obligāta”, kas jāiekļauj tehnisku un sanitāru iemeslu dēļ, aizstāts ar precīzāku noteikumu, kas paredz, ka “starp divām lēcu sēšanas reizēm vienā zemesgabalā vismaz vienu gadu tiek audzēta cita kultūra”.

Sēja. Ir ieviests sējas laiks. Noteikts, ka tas ir no 15. februāra līdz 31. maijam, jo tas ir optimālais laikposms šīs pavasara kultūras sējai.

Mēslošana. Ir norādīts, ka šīs kultūras augšanas gadā izmantot biežāk lietoto mēslojumu (slāpekļa, fosfora, kālija hlorīda) aizliegts tāpēc, ka nedrīkst izmantot “minerālu izcelsmes” mēslojumu. Tas ļauj novērst jebkādu neskaidrību, jo augsnes ielabošanai var izmantot organiskos mēslus vai kalcija mēslojumu.

Vītušo lakstu atdalīšana. Ir norādīts, ka aizliegums izmantot līdzekļus, kas veicina lakstu atdalīšanu, vai herbicīdus neattiecas uz līdzekļiem, kuri ir oficiāli apstiprināti izmantošanai lēcu audzēšanā, ka šis aizliegums attiecas uz jebkuru brīdi lēcu veģetācijas periodā un ka herbicīdu gadījumā aizliegums attiecas uz vispārējas iedarbības herbicīdiem. Šie precizējumi palīdz veikt kontroli, un to mērķis ir panākt sākotnējā noteikuma labāku izpratni.

Tādējādi spēkā esošajā specifikācijā teikums “Lēcu kultūras augšanas gadā nedrīkst izmantot nekādus biežāk lietotos mēslojumus, kā arī lakstu atdalīšanu veicinošus līdzekļus vai herbicīdus.” ir pārtapis par teikumiem “Lēcu kultūras augšanas gadā nedrīkst izmantot nekādus biežāk lietotos minerālu izcelsmes mēslojumus (slāpekli, fosforu, kālija hlorīdu).”“Visā lēcu veģetācijas perioda laikā ir stingri aizliegts izmantot lakstu atdalīšanu veicinošus līdzekļus vai vispārējas iedarbības herbicīdus, izņemot līdzekļus, kas ir oficiāli apstiprināti izmantošanai lēcu audzēšanā”.

Savākšana, pirmapstrāde un uzglabāšana. Specifikācijā ir iekļauts minimālais aprīkojums, kas ir nepieciešams savākšanas un uzglabāšanas centrā; katrā savākšanas un uzglabāšanas centrā ir vismaz:

— pirmapstrādes (tīrīšanas-atdalīšanas) iekārta,

— mitruma dozēšanas ierīce,

— autosvari vai elektroniskie svari,

— ventilācijas vai dzesēšanas sistēma,

— dažādas uzglabāšanas vienības, kas ir uzskaitītas un kurām ir norādīts tilpums kubikmetros.

Uzņēmējiem, kas veic specifikācijā aprakstīto savākšanu un uzglabāšanu, šīs iekārtas patiešām ir vajadzīgas.

Turklāt ir ieviests noteikums, ka “tīrīšanas-atdalīšanas iekārtu režģu caurumu maksimālais izmērs ir ierobežots līdz 5,75 milimetriem”. Tādējādi tiek nodrošināta noteiktā maksimālā lēcu “Lentille verte du Puy” diametra ievērošana.

Žāvēšana. Izdarīts labojums attiecībā uz lēcu maksimālā mitruma satura kontroles veikšanas laiku – šo mitruma līmeni nosaka pēc ražas novākšanas, nevis ražas novākšanas laikā, šo darbību veic jau novāktām lēcām brīdī, kad tās ir izvadītas no tīrīšanas-atdalīšanas iekārtas, kas ļauj atbrīvot tās no lielākajiem svešķermeņiem. Arī žāvēšanas apstākļi ir sīki aprakstīti.

Tādējādi teikums “Ražas novākšanas brīdī mitruma saturs nedrīkst pārsniegt 23 %.” ir aizstāts un papildināts ar šādiem noteikumiem:

“Lēcu mitruma saturs, ko nosaka pēc ražas novākšanas un pēc izvadīšanas no tīrīšanas-atdalīšanas iekārtas, nedrīkst pārsniegt 23 %.

Ja mitruma saturs ir no 16 % līdz 23 %, lēcas žāvē, lai maksimālais mitruma saturs nepārsniegtu 16 %, žāvēšanas maksimālais ilgums ir:

— 48 stundas lēcām, kuru mitruma saturs ir no 20 % līdz 23 % ieskaitot,

— 4 dienas lēcām, kuru mitruma saturs ir no 19 % līdz 20 % ieskaitot,

— 10 dienas lēcām, kuru mitruma saturs ir no 17 % līdz 19 % ieskaitot,

— 30 dienas lēcām, kuru mitruma saturs ir no 16 % līdz 17 % ieskaitot.

Visās jaunajās žāvēšanas iekārtās, sākot no 1999. gada 27. septembra, datuma, kad specifikācijā veikti iepriekšējie grozījumi, gaisa apmaiņas ierīce ir obligāta. Tajās žāvēšanas iekārtās, kuras minētajā datumā jau bija uzstādītas un kurās nav gaisa apmaiņas ierīces, obligāti ir jāveic priekškameras pielāgošana. Žāvēšanas maksimālā temperatūra ir 100 °C ar pieļaujamo nobīdi par 5 % virs minētās temperatūras.”

Visu šo noteikumu kopums ir vajadzīgs, lai novāktajām lēcām saglabātu tām raksturīgās īpašības.

Uzglabāšana, šķirošana un iepakošana. Pievienoti jauni noteikumi:

— “Ar cilmes vietas nosaukumu marķēto lēcu uzglabāšana pirms iepakošanas nedrīkst pārsniegt divus gadus”,

— “Divu gadu ražas maisījumus vaidot ir aizliegts”,

— “Ar cilmes vietas nosaukumu marķētās lēcas tiek laistas tirgū tajā iepakojumā, kurā tās ir sākotnēji iepakotas, to neatverot vai nemainot”,

— “Pārdot produktu neiepakotā veidā ir aizliegts”,

— “Svešķermeņu, putekļu, minerālu atlieku daudzums nepārsniedz 0,5 % no kopējā svara”.

Šo noteikumu mērķis ir garantēt produkta kvalitāti un izcelsmi un atvieglot lēcu izsekojamību.

No nodaļas “Ražošanas metodes apraksts” ir svītrots teikums “Žāvēšanas reģistrs ļauj kontrolēt šo operāciju”, jo šis noteikums ir atkārtots un sīkāk formulēts nodaļā par izcelsmes apliecinājumu.

Ir iekļauta norāde attiecībā uz iepakošanu ģeogrāfiskajā apgabalā, apstiprinot šo pienākumu, kas paredzēts iepriekšējai reģistrētajai specifikācijai pievienotajā valsts dokumentā (saskaņā ar Komisijas 2000. gada 12. jūlija Regulu (EK) Nr. 1509/2000). Proti, ir pievienots šāds teksts:

“Iepakošana ģeogrāfiskajā apgabalā ir būtiski svarīga, lai saglabātu produktam raksturīgās īpašības, uzturētu tā kvalitāti un garantētu tā izcelsmi. Tas arī atvieglo kontroli. Uzņēmējiem, kas, pateicoties savai pieredzei, ģeogrāfiskajā apgabalā apstrādā lēcas, ir vajadzīgās zināšanas un prasmes, lai nepieļautu tādas darbības, kuras varētu pazemināt lēcu “Lentille verte du Puy” kvalitāti, un, proti, nepieļautu svešķermeņu, putekļu, minerālu atlieku klātbūtni galaproduktā vai arī nepieļautu triecienus, kas varētu izraisīt lēcu sadrupšanu. Turklāt lēcas “Lentille verte du Puy” ir jāizolē no apkārtējās vides tvertnēs, ļaujot tās pasargāt no mitruma, kas varētu mainīt to organoleptiskās īpašības (mitruma satura izmaiņas, sakrokojušās un sadīgušas lēcas). Tāpēc, lai saglabātu produktam raksturīgās organoleptiskās īpašības, iepakošana veicama norādītajā ģeogrāfiskajā apgabalā, nepieļaujot lēcu “Lentille verte du Puy” pārvadāšanu bez iepakojuma tālos maršrutos, kur uz tām var iedarboties apstākļi (mitrums, triecieni), kas pazeminātu to kvalitāti. Turklāt iepakošana ģeogrāfiskajā apgabalā ierobežo iespēju sajaukt lēcas “Lentille verte du Puy” kopā ar citas izcelsmes lēcām. Kontroles sistēma var garantēt ģeogrāfiskajā apgabalā novākto, apstrādāto un iepakoto lēcu izcelsmi un izsekojamību, izveidojot saikni starp lēcu daudzumiem ražošanas dažādos posmos līdz brīdim, kad produkts tiek iepakots. Visbeidzot, pateicoties iepakošanai ģeogrāfiskajā apgabalā, produkta kontrole iepakotajām vai iepakošanai sagatavotajām partijām parasti notiek patērētāja tuvumā, ļaujot garantēt produkta kvalitāti.”

Nodaļa par marķējumu

Nosaukumam raksturīgās norādes uz etiķetes ir saskaņotas ar Regulas (ES) Nr. 1151/2012 noteikumiem, svītrojot atsauci uz akronīmu “AOC” un uz norādi “kontrolēts cilmes vietas nosaukums”. Tās ir aizstātas ar pienākumu obligāti norādīt Eiropas Savienības ACVN simbolu.

Citas

Nodaļā “Ģeogrāfiskā apgabala definīcija” teikuma “Ražošanas apgabals aptver divus Augšluāras [Haute-Loire] departamenta dabas apvidus: Puy baseinu un vulkānisko Velay” vietā ir norādīts, ka “Ražošanas ģeogrāfiskais apgabals aptver galvenokārt divus Augšluāras departamenta dabas apvidus: Puy baseinu un vulkānisko Velay”. Pēc šā teikuma seko to pašvaldību saraksts, kuras veido ģeogrāfisko apgabalu. Ar šo redakcionālo labojumu tiek precizētas ģeogrāfiskā apgabala robežas, nemainot tā kontūras.

Ir pārveidota nodaļa “Elementi, kas pamato saistību ar ģeogrāfisko vidi”, lai labāk izceltu ģeogrāfiskajam apgabalam raksturīgās īpašības, produktam raksturīgās īpašības un saikni ar ģeogrāfisko apgabalu.

Punktos “Dalībvalsts kompetentā iestāde”, “Pieteikuma iesniedzēja grupa” un “Atsauces uz kontroles struktūru” precizēta institūta kontaktinformācija, grupas nosaukums un oficiālo kontroles struktūru kontaktinformācija.

Nodaļa “Valsts prasības”: saskaņā ar izmaiņām valsts tiesību aktos un normatīvajos aktos nodaļa “Valsts prasības” izveidota tabulas veidā, norādot galvenos kontrolējamos parametrus, to atsauces vērtības un vērtēšanas metodi.

VIENOTS DOKUMENTS

“LENTILLE VERTE DU PUY”

ES Nr.: PDO-FR-0202-AM02 – 18.5.2017.

ACVN ( X ) AĢIN ( )

1. Nosaukums vai nosaukumi

“Lentille verte du Puy”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar cilmes vietas nosaukumu “Lentille verte du Puy” apzīmē lēcas, kuras pieder pie šķirnes ar nosaukumu ‘Anicia’, kas izaudzēta no sugas Lens culinaris Med. to diametrs ir 3,25–5,75 mm, bet maksimālais mitruma saturs ir 16 %, tās ir bāli zaļā krāsā ar tumšiem zilganzaļiem plankumiņiem, plānu miziņu un nemiltainu kodoliņu.

Svešķermeņu, putekļu, minerālu atlieku daudzums nepārsniedz 0,5 % no kopējā svara.

Sakrokojušās un sadīgušas lēcas ar ACVN “Lentille verte du Puy” apzīmēt nedrīkst.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi posmi no lēcu ražošanas līdz to šķirošanai noris noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ar cilmes vietas nosaukumu marķēto lēcu uzglabāšana pirms iepakošanas nedrīkst pārsniegt divus gadus. Sajaukt kopā divu gadu ražu ir aizliegts.

Lēcas tiek laistas tirgū tajā iepakojumā, kurā tās ir sākotnēji iepakotas, to neatverot vai nemainot. Pārdot produktu neiepakotā veidā ir aizliegts.

Lēcu iepakošana notiek ģeogrāfiskajā apgabalā.

Iepakošana ģeogrāfiskajā apgabalā ir būtiski svarīga, lai saglabātu produktam raksturīgās īpašības, uzturētu tā kvalitāti un garantētu tā izcelsmi. Tas arī atvieglo kontroli.

Uzņēmējiem, kas, pateicoties savai pieredzei, ģeogrāfiskajā apgabalā apstrādā lēcas, ir vajadzīgās zināšanas un prasmes, lai nepieļautu tādas darbības, kuras varētu pazemināt lēcu “Lentille verte du Puy” kvalitāti, un, proti, nepieļautu svešķermeņu, putekļu, minerālu atlieku klātbūtni galaproduktā vai arī nepieļautu triecienus, kas varētu izraisīt lēcu sadrupšanu.

Turklāt lēcas “Lentille verte du Puy” ir jāizolē no apkārtējās vides tvertnēs, ļaujot tās pasargāt no mitruma, kas varētu mainīt to organoleptiskās īpašības (mitruma satura izmaiņas, sakrokojušās un sadīgušas lēcas). Tāpēc, lai saglabātu produktam raksturīgās organoleptiskās īpašības, iepakošana veicama norādītajā ģeogrāfiskajā apgabalā, nepieļaujot lēcu “Lentille verte du Puy” pārvadāšanu bez iepakojuma tālos maršrutos, kur uz tām var iedarboties apstākļi (mitrums, triecieni), kas pazeminātu to kvalitāti.

Turklāt iepakošana ģeogrāfiskajā apgabalā ierobežo iespēju sajaukt lēcas “Lentille verte du Puy” kopā ar citas izcelsmes lēcām. Kontroles sistēma var garantēt ģeogrāfiskajā apgabalā novākto, apstrādāto un iepakoto lēcu izcelsmi un izsekojamību, izveidojot saikni starp lēcu daudzumiem ražošanas dažādos posmos līdz brīdim, kad produkts tiek iepakots.

Visbeidzot, pateicoties iepakošanai ģeogrāfiskajā apgabalā, produkta kontrole iepakotajām vai iepakošanai sagatavotajām partijām parasti notiek patērētāja tuvumā, ļaujot garantēt produkta kvalitāti.

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Ģeogrāfiskais apgabals aptver turpmāk minēto Augšluāras [Haute-Loire] departamenta kantonu un pašvaldību teritoriju:

kantoni: Le Puy-en-Velay-1, Le Puy-en-Velay-2, Le Puy-en-Velay-3, Le Puy-en-Velay-4, Saint-Paulien;

pašvaldības: Allègre, Alleyrac, Arlempdes, Bains, Barges, Beaulieu, Le Bouchet-Saint-Nicolas, Le Brignon, Cayres, Cerzat, Chadron, Chamalières-sur-Loire, Chavaniac-Lafayette, Costaros, Couteuges, Cussac-sur-Loire, Jax, Landos, Lantriac, Laussonne, Lavoûte-sur-Loire, Malrevers, Mazerat-Aurouze, Mazeyrat-d’Allier, Le Monastier-sur-Gazeille, Monlet, Ouides, Le Pertuis, Pradelles, Le Puy-en-Velay, Rauret, Retournac, Rosières, Saint-Arcons-d’Allier, Saint-Arcons-de-Barges, Saint-Bérain, Saint-Christophe-sur-Dolaison, Saint-Étienne-du-Vigan, Saint-Étienne-Lardeyrol, Saint-Georges-d’Aurac, Saint-Haon, Saint-Hostien, Saint-Jean-Lachalm, Saint-Martin-de-Fugères, Saint-Paul-de-Tartas, Saint-Pierre-Eynac, Saint-Vincent, Sainte-Eugénie-de-Villeneuve, Salettes, Séneujols, Siaugues-Sainte-Marie, Solignac-sur-Loire, Vielprat, Vissac-Auteyrac, Vorey.

5. Saikne ar ģeogrāfisko apgabalu

Ģeogrāfiskā apgabala specifika

Dabas faktori

Cilmes vietas nosaukuma “Lentille verte du Puy” ģeogrāfiskais apgabals Augšluāras vidienē rietumos robežojas ar Allier ieleju, austrumos – ar Meygal fonolītu iežiem veidoto kalnu grēdu, ziemeļos – ar virkni atsevišķu kalnu (Mont Bar kalnu, Fix kalnu), bet dienvidos – ar Vivarais kalniem. Tas aptver galvenokārt divus dabiskus kalnu apvidus vidējā augstumā virs jūras līmeņa: bazalta Velay un Puy baseinu. Tajā dominē vulkāniskas izcelsmes augsnes, kas strauji žūst.

Šajā reģionā ir īpašas klimatiskās iezīmes. Klimats vasarā pēc ilgās un aukstās ziemas un pavasara tur ir sauss un saulains. Proti, Augšluāras vidieni no lietu nesošiem vējiem dienvidrietumos aizsargā Cantal un Margeride kalni, bet dienvidaustrumos – Vivarais kalni. Dienvidrietumu vēju nestajiem lietus un/vai negaisa cikloniem ir jātiek pāri šīm kalnu barjerām. Šis pacēlums veicina sānu lietu, kuru atnes rietumu vējš, bet austrumos, t. i., ģeogrāfiskajā apgabalā, rada fēna efektu, kas izpaužas kā nokrišņu apjoma samazināšanās, mākoņu izkliedēšanās, spēcīgāks saules apgaismojums un stiprāki, sausāki un karstāki vēji. Līdz ar to jūlijā un augustā lietus trūkuma, saules, lielā karstuma un vēja iedarbība kopā rada ļoti lielu ūdens deficītu.

Cilvēkfaktori

Velayreģionā lēcas, iespējams, ir audzētas jau 11. vai 13. gadsimtā un pat Senās Romas laikā, kā to apliecina minētā laikmeta vāze, kas atrasta kopā ar lēcām.

Lēcu “Lentille verte du Puy” labā slava strauji veicināja negodīgas konkurences uzplaukumu, piemēram, pirms Pirmā pasaules kara tika importētas Krievijas un Vācijas izcelsmes zaļās lēcas, kurām tika piedēvēts Puy lēcu nosaukums, vai, cits piemērs, Alžīrijā un Marokā pagājušā gadsimta 20. gados notika tādu zaļo lēcu ražošanas attīstība, kuras dēvēja par Puy lēcām. Lai arī sēklu izcelsme bija Puy reģionā, importētā produkta kvalitāte nekad nepārspēja oriģinālā produkta kvalitāti.

Nolūkā panākt produkta oriģinalitātes atzīšanu un novērst krāpniecības gadījumus vietējie ražotāji un vairumtirgotāji sāka rīkoties, 1935. gada 17. janvārī panākot Puy pirmās instances civillietu tiesas spriedumu, ar kuru apzīmējums “Lentille verte du Puy” tika atzīts par cilmes vietas nosaukumu. Dekrēts, kurā tika definēts, ka tas ir kontrolēts cilmes vietas nosaukums, tika pieņemts 1996. gada 7. augustā.

Laika gaitā lēcu “Lentille verte du Puy” ražotāji ir ieguvuši prasmju kopumu, piemēram, izvēloties zemesgabalus šīs kultūras audzēšanai vai nosakot optimālos sējas un ražas novākšanas datumus. Tas pats sakāms par uzņēmumiem, kas veic lēcu “Lentille verte du Puy” savākšanu, uzglabāšanu un šķirošanu. Uzkrājot pieredzi vairākas desmitgades, uzņēmumi ir ieguvuši iemaņas lēcu glabāšanā un šķirošanā (mitruma satura un partiju tīrības regulēšanā un, ja vajadzīgs, arī žāvēšanā).

Produkta specifika

Lēcām “Lentille verte du Puy” ir plāna miziņa un nemiltains kodoliņš, kas ļauj tās strauji izvārīt.

Saikne

Klimatiskajiem aspektiem ir noteicoša ietekme uz lēcu veģetācijas perioda norisi un uz specifiskajām īpašībām, kas raksturīgas ar šo norādi apzīmētajām lēcām.

Proti, lēcas “Lentille verte du Puy” tiek audzētas klimatiskajā zonā, kur augstums virs jūras līmeņa ir tāds, ka temperatūra tajā ir salīdzinoši zema, tādējādi ierobežojot veģetācijas perioda ilgumu. Auga nobriešanas procesā šo teritoriju bagātīgi apspīd saule, tajā ir maz nokrišņu un valda sausi un karsti vēji, kas rada būtisku ūdens trūkumu, kā dēļ augi pāragri žūst.

Šādos klimatiskajos apstākļos un priekšlaicīgi žūstot, lēcas “Lentille verte du Puy” ķīmiskajā un fizikālajā ziņā neienākas pilnīgi. Sēklapvalka nogatavošanās un barības vielu (proti, cietes) uzkrāšanās process sēklā tiek pārtraukts pirms īstā laika, tāpēc lēcai ir plāna miziņa un nemiltains kodoliņš.

Vārīšanas laikā sēklas sastāvs un sēklapvalka caurlaidība, kas saistīti ar lēcu attīstības apstāšanos, veicina ūdens iekļūšanu sēklā un tā mīkstināšanu, tādējādi ļaujot tam straujāk izvārīties.

Šo klimata radīto ietekmi papildina augšņu ģeoloģiskais aspekts, kurām lielākoties ir vulkāniska izcelsme; tās ir labvēlīgas sakņu sistēmas attīstībai un šo labvēlīgo ietekmi papildina augsnes ūdensīpašības, kuras tādas, kas šai kultūrai ir īpaši piemērotas.

Ražotāju prasmes lēcu “Lentille verte du Puy” audzēšanā sekmē specifisko īpašību iegūšanu. Šīs specifiskās īpašības tiek saglabātas, pateicoties nozares uzņēmēju iegūtajām iemaņām un tehniskajām prasmēm lēcu “Lentille verte du Puy” uzglabāšanā un šķirošanā.

Par lēcu “Lentille verte du Puy” specifiskajām īpašībām liecina šā produkta lielā popularitāte. Aptauja, kas veikta 1934. gadā, t. i., vēl pirms laika, kad “Lentille verte du Puy” tika atzīts par cilmes vietas nosaukumu, ļauj secināt, ka patērētāji vienmēr ir devuši priekšroku Puy reģionā audzētajām lēcām tām raksturīgo īpašību dēļ, proti, tām ir plānāka miziņa, to kodoliņš ir mazāk miltains un plānāks nekā visām pārējām lēcām, turklāt šo lēcu izvārīšana prasa mazāk laika. Mūsdienās lēcu “Lentille verte du Puy” kvalitāti ir atzinuši visslavenākie šefpavāri.

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-76a73f6a-84af-4d8c-a107-b511c0f82488/telechargement

(1) OV L 343, 14.12.2012., 1. lpp.